Maatietopalvelu

Kyselyvastaus

**Asiakirjan tunnus:** KT1129

**Päivämäärä**: 17.6.2025

**Julkisuus:** Julkinen

**Tunisia / Moniavioisuus Tunisiassa**

**Tunisia / Polygamy in Tunisia**

Kysymykset

1. Onko moniavioisuus sallittua Tunisiassa?
2. Miten avioliiton esteiden tutkinta suoritetaan Tunisiassa?
3. Onko Tunisiassa mahdollista solmia avioliitto, vaikka olisi avioliitossa jossain toisessa maassa?
4. Katsotaanko Tunisiassa solmitun avioliiton olevan pätevä Tunisiassa, vaikka henkilö olisi avioitunut jo aikaisemmin jossain toisessa maassa eikä ilmoita tästä?

Questions

1. Is polygamy legal in Tunisia?
2. How is investigation into impediments of marriage carried out in Tunisia?
3. Can a marriage be contracted in Tunisia if the person is already married in another country?
4. Is a marriage contracted in Tunisia considered valid in Tunisia if the person was already married in another country and did not declare it?

# Onko moniavioisuus sallittua Tunisiassa?

Tunisiassa siviilisäätyyn ja avioitumiseen liittyviä asioita säätelevät 13.8.1956 voimaan tullut siviilisäätyjä koskeva lainsäädännöllinen asetus vuonna 1993 tehtyine muutoksineen ja 30.7.1957 voimaan tullut siviilisäätyjä koskeva laki 1957-3.[[1]](#footnote-1) Britannian suurlähetystö Tunisiassa on julkaissut Tunisian perhelaista epävirallisen englanninkielisen tiivistelmän huhtikuussa 2019 näihin lakeihin perustuen.[[2]](#footnote-2)

Moniavioisuus eli polygamia on ollut Tunisiassa kielletty vuonna 1956 voimaan tulleesta siviilisäätyjä koskevasta lainsäädännöllisestä asetuksesta lähtien.[[3]](#footnote-3) Polygamia kielletään lainsäädännöllisen asetuksen 18. artiklassa.[[4]](#footnote-4) Siinä todetaan, että mikäli henkilö solmii uuden avioliiton ennen aiemman/nykyisen avioliittonsa päättymistä, on seurauksena vuoden vankeusrangaistus ja/tai sakkorangaistus siitäkin huolimatta, että aiempi tai uusi avioliitto ei olisi lain vaatimusten mukaisesti solmittu. Sama rangaistus seuraa puolisolle, joka tietoisesti solmii avioliiton tällä tavoin toimivan osapuolen kanssa.[[5]](#footnote-5)

Tunisian vuoden 1957 siviilisäätyjä koskevan lain 31. artikla säätää, että avioliittosopimus tulee solmia kahden julkisen notaarin tai yhden siviilisäätyasioista vastaavan virkamiehen ja kahden luotettavan todistajan läsnä ollessa.[[6]](#footnote-6) Ulkomailla tunisialaisten tulee solmia avioliitto joko maan diplomaattisen tai konsulaatin henkilökunnan läsnä ollessa tai paikallisten lakien mukaan.[[7]](#footnote-7) Lain 36. artiklassa todetaan, että kaikki avioliitot, joita ei ole solmittu 31. artiklan ehtojen mukaisesti, ovat mitättömiä. Lisäksi puolisot voidaan tuomita 31. artiklan rikkomisesta kolmen kuukauden vankeuteen. Mikäli puolisot jatkavat yhteiseloa avioliiton mitätöinnistä huolimatta, voidaan heidät tuomita kuuden kuukauden vankeuteen.[[8]](#footnote-8) Tunisialainen uutissivusto Al-Jumhuriyya kertoo 4.6.2022 julkaistussa artikkelissa lain 31. artiklan tarkoittavan käytännössä sitä, että ns. perinteiset avioliitot ovat Tunisiassa laittomia ja niiden solmiminen katsotaan rikokseksi.[[9]](#footnote-9)

# Miten avioliiton esteiden tutkinta suoritetaan Tunisiassa?

Tutkimukseen käytettävissä olevissa lähteistä ei löytynyt tietoa siitä, suoritetaanko Tunisiassa erillistä prosessia avioliiton esteiden tutkimiseksi ja jos suoritetaan, niin millainen prosessi käytännössä on kyseessä.

Vuoden 1956 lainsäädännöllisen asetuksen artiklojen 14–20 mukaan avioliiton esteitä katsotaan olevan Tunisiassa kahdenlaisia: pysyviä ja väliaikaisia. Pysyvät esteet syntyvät mm. liian läheisen verisukulaisuuden ja kolminkertaisen avioeron seurauksena. Tiettyjen aiemman puolison perheenjäsenten tai saman imettäjän rintaruokinnassa kahden ensimmäisen elinvuoden aikana olleen henkilön kanssa avioituminen ei ole myöskään sallittua.[[10]](#footnote-10) Voimassa oleva avioliitto katsotaan väliaikaiseksi esteeksi uudelle avioliitolle, mikä pätee sekä miehiin että naisiin. Naisen velvollisuus noudattaa eron jälkeistä iddah-jaksoa[[11]](#footnote-11) muodostaa myös väliaikaisen esteen avioliitolle.[[12]](#footnote-12)

Tunisian vuoden 1957 siviilisäätyjä koskevan lain 32. artiklassa kerrotaan, että virallisen avioliittotodistuksen tulee Tunisiassa sisältää kahden todistajan todistus siitä, että tulevat puolisot ovat vapaita muista aviollisista siteistä. Lisäksi avioliittotodistuksessa tulee mainita kummankin tulevan puolison aiempien puolisoiden etu- ja sukunimet sekä heidän kuolinpäivänsä tai avioliiton päättäneen avioeron päivämäärä.[[13]](#footnote-13)

Vuoden 1957 lain artiklojen 33–35 mukaan notaarien tulee sakkorangaistuksen uhalla lähettää 32. artiklan mukainen avioliittotodistus kuukauden kuluessa alueensa siviilisäätyasioista vastaavalle virkamiehelle ennen kuin siitä annetaan kopio avioparille. Alueen vastaava virkamies kirjaa avioliittosopimuksen avioliittorekisteriin, minkä lisäksi hän lähettää tiedon avioliitosta puolisojen syntymäpaikkakuntien siviilirekistereihin. Tieto avioliitosta tulee lisätä molempien puolisojen syntymätodistukseen.[[14]](#footnote-14)

# Onko Tunisiassa mahdollista solmia avioliitto, vaikka olisi avioliitossa jossain toisessa maassa?

Moniavioisuus eli polygamia on ollut Tunisiassa kielletty vuonna 1956 voimaan tulleesta siviilisäätyjä koskevasta lainsäädännöllisestä asetuksesta lähtien.[[15]](#footnote-15) Polygamia kielletään lainsäädännöllisen asetuksen 18. artiklassa.[[16]](#footnote-16)

Tunisian vuoden 1957 siviilisäätyjä koskevan lain 37. artiklan mukaan ulkomailla paikallisten lakien mukaan solmittu avioliitto tulee sakkorangaistuksen uhalla rekisteröidä kolmen kuukauden kuluessa lähimmässä Tunisian konsulaatissa.[[17]](#footnote-17) Tämä mainitaan myös Tunisian ulkoministeriön verkkosivuilla.[[18]](#footnote-18) Lain 42. artiklan mukaan myös ulkomailla voimaan tullut avioero on sakkorangaistuksen uhalla rekisteröitävä Tunisian siviilirekisteriin.[[19]](#footnote-19)

Ranskan Tunisian pääkonsulaatin verkkosivujen usein kysyttyjen kysymysten osiossa on esitetty kysymys liittyen käynnissä olevaan avioeroprosessiin Ranskassa ja uuden avioliiton solmimiseen Tunisiassa. Kysyjä kertoo, että hän odottaa avioeronsa voimaantuloa Ranskassa ja elää jo uuden tunisialaisen kumppanin kanssa Tunisiassa. Hän kysyy, että voiko hän solmia uskonnollisen avioliiton tunisialaisen naisen kanssa odottaessaan avioeronsa voimaantuloa Ranskassa ja siviiliavioliiton solmimista. Konsulaatti on vastannut kysymykseen kieltävästi.[[20]](#footnote-20)

# Katsotaanko Tunisiassa solmitun avioliiton olevan pätevä Tunisiassa, vaikka henkilö olisi avioitunut jo aikaisemmin jossain toisessa maassa eikä ilmoita tästä?

Vuoden 1956 siviilisäätyjä koskevan lainsäädännöllisen asetuksen 21. artiklan mukaan artiklojen 15, 16, 17, 18, 19 ja 20 kanssa ristiriidassa olevalla tavalla solmittu avioliitto katsotaan mitättömäksi (eli siis esimerkiksi 18. artiklassa mainittu polygaaminen avioliitto tai muutoin esteellisellä tavalla solmittu avioliitto). Mikäli puolisot jatkavat yhteiseloa avioliiton mitätöinnistä huolimatta, voidaan heidät tuomita kuuden kuukauden vankeuteen.[[21]](#footnote-21) Samasta rangaistuksesta on säädetty vuoden 1957 siviilisäätyjä koskevan lain 36. artiklassa.[[22]](#footnote-22)

Vuoden 1956 asetuksen 22. artiklan mukaan mitätöity avioliitto katsotaan rauenneeksi ilman avioeroprosessin läpikäymistä. Mikäli mitätöity avioliitto on jo pantu fyysisesti täytäntöön, on sen solmineella naisella silti oikeus sovittuihin myötäjäisiin.[[23]](#footnote-23) Mitätöidyn avioliiton seurauksia ovat sen myötä mahdollisesti syntynyt filiaatio eli laillinen suhde vanhemman ja lapsen välillä, sen aiheuttamat avioliiton pysyvät esteet ja naisen velvollisuus noudattaa eron jälkeistä iddah-jaksoa.[[24]](#footnote-24)

Tunisialaisella Al-Jumhuriyya-uutissivustolla 4.6.2022 julkaistun artikkelin mukaan Tunisiassa mitätöitiin vuosien 2019–2020 aikana 287 lainvastaisesti solmittua avioliittoa.[[25]](#footnote-25)

## Lähteet

Britannian suurlähetystö, Tunisia 25.4.2019. *Tunisian Family Law.* <https://www.gov.uk/government/publications/tunisian-family-code> (Käyty 3.6.2025).

Al-Jumhuriyya 4.6.2022. تونس: هذا عدد القضايا المتعلّقة بجرائم "الزواج على خلاف الصيغ القانونية"، وعقوبات حاسمة بالسجن والإبطال وعدم التخفيف للمتورّطين. [https://www.jomhouria.com/art141272\_%D8%AA%D9%88%D9%86%D8%B3:%20%D9%87%D8%B0%D8%A7%20%D8%B9%D8%AF%D8%AF%20%D8%A7%D9%84%D9%82%D8%B6%D8%A7%D9%8A%D8%A7%20%D8%A7%D9%84%D9%85%D8%AA%D8%B9%D9%84%D9%91%D9%82%D8%A9%20%D8%A8%D8%AC%D8%B1%D8%A7%D8%A6%D9%85%20%D8%A7%D9%84%D8%B2%D9%88%D8%A7%D8%AC%20%D8%B9%D9%84%D9%89%20%D8%AE%D9%84%D8%A7%D9%81%20%D8%A7%D9%84%D8%B5%D9%8A%D8%BA%20%D8%A7%D9%84%D9%82%D8%A7%D9%86%D9%88%D9%86%D9%8A%D8%A9%D8%8C%20%D9%88%D8%B9%D9%82%D9%88%D8%A8%D8%A7%D8%AA%20%D8%AD%D8%A7%D8%B3%D9%85%D8%A9%20%D8%A8%D8%A7%D9%84%D8%B3%D8%AC%D9%86%20%D9%88%D8%A7%D9%84%D8%A5%D8%A8%D8%B7%D8%A7%D9%84%20%D9%88%D8%B9%D8%AF%D9%85%20%D8%A7%D9%84%D8%AA%D8%AE%D9%81%D9%8A%D9%81%20%D9%84%D9%84%D9%85%D8%AA%D9%88%D8%B1%D9%91%D8%B7%D9%8A%D9%86](https://www.jomhouria.com/art141272_%D8%AA%D9%88%D9%86%D8%B3%3A%20%D9%87%D8%B0%D8%A7%20%D8%B9%D8%AF%D8%AF%20%D8%A7%D9%84%D9%82%D8%B6%D8%A7%D9%8A%D8%A7%20%D8%A7%D9%84%D9%85%D8%AA%D8%B9%D9%84%D9%91%D9%82%D8%A9%20%D8%A8%D8%AC%D8%B1%D8%A7%D8%A6%D9%85%20%D8%A7%D9%84%D8%B2%D9%88%D8%A7%D8%AC%20%D8%B9%D9%84%D9%89%20%D8%AE%D9%84%D8%A7%D9%81%20%D8%A7%D9%84%D8%B5%D9%8A%D8%BA%20%D8%A7%D9%84%D9%82%D8%A7%D9%86%D9%88%D9%86%D9%8A%D8%A9%D8%8C%20%D9%88%D8%B9%D9%82%D9%88%D8%A8%D8%A7%D8%AA%20%D8%AD%D8%A7%D8%B3%D9%85%D8%A9%20%D8%A8%D8%A7%D9%84%D8%B3%D8%AC%D9%86%20%D9%88%D8%A7%D9%84%D8%A5%D8%A8%D8%B7%D8%A7%D9%84%20%D9%88%D8%B9%D8%AF%D9%85%20%D8%A7%D9%84%D8%AA%D8%AE%D9%81%D9%8A%D9%81%20%D9%84%D9%84%D9%85%D8%AA%D9%88%D8%B1%D9%91%D8%B7%D9%8A%D9%86) (Käyty 6.6.2025).

The New Arab 6.12.2024. *Tunisia's lawmakers deny any moves to legalise polygamy amid controversy.* <https://www.newarab.com/news/tunisias-lawmakers-deny-any-plans-legalise-polygamy> (Käyty 3.6.2025).

Ranskan pääkonsulaatti, Tunisia [päiväämätön]. *Mariage en Tunisie (FAQ).* <https://tunis.consulfrance.org/Mariage-en-Tunisie-FAQ> (Käyty 3.6.2025).

The Republic of Tunisia

30.7.1957. *Tunisie: Loi No. 1957-3 du 1957, réglementant l'état civil.* <https://www.refworld.org/legal/legislation/natlegbod/1957/fr/93730> (Käyty 6.6.2025).

13.8.1956. *Décret du 13 août 1956 (6 moharem 1376), portant promulgation du Code du Statut Personnel.* <https://www.refworld.org/legal/legislation/natlegbod/1957/fr/36445> (Käyty 6.6.2025).

Tunisian ulkoministeriö [päiväämätön]. إدراج زواج. <https://hes.econsulat.tn/ar/khdmat-alhalt-almdnyt/adraj-zwaj> (Käyty 3.6.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. The Republic of Tunisia 13.8.1956; The Republic of Tunisia, 30.7.1957. [↑](#footnote-ref-1)
2. Britannian suurlähetystö, Tunisia 25.4.2019 [↑](#footnote-ref-2)
3. The Republic of Tunisia 13.8.1956, artikla 18; Britannian suurlähetystö, Tunisia 25.4.2019, s. 6; The New Arab 6.12.2024. [↑](#footnote-ref-3)
4. The Republic of Tunisia 13.8.1956, artikla 18. [↑](#footnote-ref-4)
5. The Republic of Tunisia 13.8.1956, artikla 18; Britannian suurlähetystö, Tunisia 25.4.2019, s. 6. [↑](#footnote-ref-5)
6. The Republic of Tunisia, 30.7.1957, artikla 31; Al-Jumhuriyya 4.6.2022. [↑](#footnote-ref-6)
7. The Republic of Tunisia, 30.7.1957, artikla 31; Tunisian ulkoministeriö [päiväämätön]. [↑](#footnote-ref-7)
8. The Republic of Tunisia, 30.7.1957, artikla 36. [↑](#footnote-ref-8)
9. Al-Jumhuriyya 4.6.2022. [↑](#footnote-ref-9)
10. The Republic of Tunisia 13.8.1956, artiklat 14–20. [↑](#footnote-ref-10)
11. Iddah-jaksolla tarkoitetaan sitä, että naispuoleinen leski tai eronnut nainen ei saa avioitua uudelleen ennen tietyn ajanjakson päättymistä. Ks. Britannian suurlähetystö, Tunisia 25.4.2019, s. 10. [↑](#footnote-ref-11)
12. Britannian suurlähetystö, Tunisia 25.4.2019, s. 9–10. [↑](#footnote-ref-12)
13. The Republic of Tunisia, 30.7.1957, artikla 32. [↑](#footnote-ref-13)
14. The Republic of Tunisia, 30.7.1957, artiklat 33–35. [↑](#footnote-ref-14)
15. The Republic of Tunisia 13.8.1956, artikla 18; Britannian suurlähetystö, Tunisia 25.4.2019, s. 6; The New Arab 6.12.2024. [↑](#footnote-ref-15)
16. The Republic of Tunisia 13.8.1956, artikla 18. [↑](#footnote-ref-16)
17. The Republic of Tunisia, 30.7.1957, artikla 37; Britannian suurlähetystö, Tunisia 25.4.2019, s. 11. [↑](#footnote-ref-17)
18. Tunisian ulkoministeriö [päiväämätön]. [↑](#footnote-ref-18)
19. The Republic of Tunisia, 30.7.1957, artikla 42. [↑](#footnote-ref-19)
20. Ranskan pääkonsulaatti, Tunisia [päiväämätön]. [↑](#footnote-ref-20)
21. The Republic of Tunisia 13.8.1956, artikla 21; Britannian suurlähetystö, Tunisia 25.4.2019, s. 12. [↑](#footnote-ref-21)
22. The Republic of Tunisia, 30.7.1957, artikla 36. [↑](#footnote-ref-22)
23. The Republic of Tunisia 13.8.1956, artikla 22; Britannian suurlähetystö, Tunisia 25.4.2019, s. 12–13. [↑](#footnote-ref-23)
24. The Republic of Tunisia 13.8.1956, artikla 22; The Republic of Tunisia, 30.7.1957, artikla 36a; Britannian suurlähetystö, Tunisia 25.4.2019, s. 12–13. [↑](#footnote-ref-24)
25. Al-Jumhuriyya 4.6.2022. [↑](#footnote-ref-25)